“สุพัฒนพงษ์” ชี้ศก.ไทยฟื้นตัว ปี 66 จ่อออกมาตรการเสริม อัดฉีดแสนลบ.เข้าระบบ กระตุ้นปลายปี
“สุพัฒนพงษ์ พันธ์มีเชาวน์” รองนายกรัฐมนตรี และรมว.พลังงาน ชี้ศก.ไทยฟื้นตัว ปี 66 จ่อออกมาตรการเสริม อัดฉีดแสนลบ.เข้าระบบ กระตุ้นปลายปี
“สุพัฒนพงษ์ พันธ์มีเชาวน์” รองนายกรัฐมนตรี และรมว.พลังงาน ชี้ศก.ไทยฟื้นตัว ปี 66 จ่อออกมาตรการเสริม อัดฉีดแสนลบ.เข้าระบบ กระตุ้นปลายปี
24 ก.ย. 2563

นายสุพัฒนพงษ์ พันธ์มีเชาว์ รองนายกรัฐมนตรี และรมว.พลังงาน กล่าวในงานสัมมนา “BATTLE STRATEGY แผนฝ่าวิกฤต พิชิตสงคราม EPISODE II : DON’T WASTE A GOOD CRISIS พลิกชีวิตด้วยวิกฤตการณ์” ที่จัดโดยหนังสือพิมพ์ข่าวหุ้นธุรกิจ ร่วมกับ ศูนย์วิจัยเศรษฐกิจและธุรกิจ ธนาคารไทยพาณิชย์ (SCB EIC) ภายใต้หัวข้อ “นโยบายรัฐ…ชี้ชะตาชีวิตหลังโควิด” ว่า เศรษฐกิจไทยมีโอกาสกลับเข้าสู่ภาวะปกติในอีก 2 ปีข้างหน้าก่อนจะฟื้นตัวในปี 66 บนสมมติฐานการมีวัคซีนต้านโควิด-19 และไทยสามารถควบคุมการแพร่ระบาดได้ดี ซึ่งก็จะนับว่าเร็วกว่าเมื่อเทียบกับช่วงวิกฤติต้มยำกุ้งที่ใช้เวลาถึง 5 ปี

ทั้งนี้ การควบคุมสถานการณ์การแพร่ระบาดของเชื้อไวรัสโควิด-19 และการฟื้นฟูเศรษฐกิจของไทยในช่วงที่ผ่านมานับว่าทำได้ดีระดับหนึ่ง หลังจากตัดสินใจล็อกดาวน์ประเทศในช่วงเดือน เม.ย.และมีมาตรการเยียวยาทันที ซึ่งที่ผ่านมามีผู้ได้รับการเยียวยาราว 33 ล้านคน เป็นวงเงินราว 9 แสนล้านบาท แบ่งเป็นเงินเยียวยาโดยตรงราว 5 แสนล้านบาท และเงินเสริมสภาพคล่อง ซึ่งรวมซอฟต์โลน ประมาณ 2.5 แสนล้านบาท ตลอดจนมาตรการลดค่าใช้จ่ายต่าง ๆ ราว 5 หมื่นล้าบาท ทั้งค่าน้ำประปา ค่าไฟฟ้า เป็นต้น ส่งผลให้วันนี้สถานการณ์เริ่มคลี่คลาย และมีการทยอยเปิดเศรษฐกิจ ทำให้ดัชนีชี้วัดต่าง ๆ ของประเทศเริ่มดีขึ้นตามลำดับ ทั้งในภาคการผลิต ภาคการบริโภค และท่องเที่ยว
นอกจากนี้ ธนาคารแห่งประเทศไทย (ธปท.) ก็มีมาตรการพักชำระหนี้ออกมาช่วยเหลือผู้ประกอบการ ซึ่งมาตรการดังกล่าวจะหมดอายุในเดือน ต.ค.นี้ แม้จะทำให้ผู้ประกอบการมีความกังวลแต่ก็ถือเป็นเรื่องธรรมดา แต่เบื้องต้นเชื่อว่าผู้ประกอบการหลายรายก็เริ่มกลับเข้าสู่สภาพเดิม ดังนั้น สิ่งที่หลายฝ่ายกังวลว่าอาจจะเห็นการผิดนัดชำระหนี้หลังจากสิ้นสุดมาตรการนั้นก็คงจะไม่ได้เกิดขึ้นมากนัก
ทั้งนี้ รัฐบาลประเมินว่าภาวะเศรษฐกิจเช่นนี้อาจจะมีคนว่างงานกว่า 1 ล้านคน จึงได้เตรียมจัดงาน JOB EXPO THAILAND 2020 ที่รวบรวมตำแหน่งงานกว่า 1,000,000 อัตรา ในช่วงวันที่ 26-28 ก.ย.นี้ เพื่อช่วยประคับประคองเศรษฐกิจ และอาจจะมีเพิ่มเติมในอนาคต
หลังจากนี้ ในช่วงเดือน ต.ค.-ธ.ค.63 รัฐบาลก็เตรียมมาตรการเสริมเพื่ออัดฉีดเงินเข้าระบบเพิ่มเติม หลังจากเห็นว่าบางอุตสาหกรรมยังคงได้รับผลกระทบจากการที่ไทยยังไม่สามารถเปิดประเทศได้อย่างสมบูรณ์ โดยเฉพาะอุตสาหกรรมที่เกี่ยวข้องกับการท่องเที่ยว บริการ และส่งออก โดยจะมีมาตรการกระตุ้นในหลายระดับ คาดว่าจะมีเม็ดเงินเข้าสู่ระบบราว 1 แสนล้านบาท ในส่วนนี้เป็นเม็ดเงินจากภาครัฐราว 5 หมื่นล้านบาท และภาคประชาชนอีกราว 5 หมื่นล้านบาท
สำหรับวงเงิน 5 หมื่นล้านบาทของภาครัฐที่จะใช้ในครั้งนี้ อยู่ในกรอบวงเงินกระตุ้นเศรษฐกิจของภาครัฐรวม 4 แสนล้านบาท แบ่งเป็น การช่วยเหลือจ้างงานเด็กจบใหม่กว่า 2 หมื่นล้านบาท, โครงการเตรียมแรงงานว่างงานที่กลับเข้าสู่ชนบทราว 1 แสนล้านบาท และเมื่อรวมที่จะใช้กระตุ้นในช่วง 3 เดือนสุดท้ายของปีนี้อีก 5 หมื่นล้านบาท ก็จะยังคงเหลือวงเงินอีกราว 2.3 แสนล้านบาทที่จะถูกนำไปใช้ในปี 64
“การกระตุ้นการใช้จ่ายมีหลายระดับ มีโครงการที่มีตั้งแต่บัตรสวัสดิการแห่งรัฐที่เราจะเติมให้ และมีโครงการคนละครึ่ง และกำลังคิดในระดับบนขึ้นไปอีก จะมีการส่งเสริมเรื่องใดบ้าง อาจจะเป็นภาษี หรือคนละเสี้ยว รวม ๆ น่าจะประมาณอีก 1 แสนล้านบาทในช่วงเดือนตุลา พฤศจิกา ธันวา ที่จะกระตุ้นเศรษฐกิจอันนี้ไม่ได้ให้เปล่า มาจากคนละครึ่งบ้าง คนละเสี้ยวบ้าง” นายสุพัฒนพงษ์ กล่าว

นายสุพัฒนพงษ์ กล่าวอีกว่า สำหรับในปี 64 เชื่อว่าเศรษฐกิจของประเทศจะค่อย ๆ ดีขึ้น จากการบริโภคในประเทศที่ดีขึ้น และอีกส่วนจากการที่ภาครัฐช่วยออกมาตรการพิเศษเพื่อส่งเสริมการท่องเที่ยวและการลงทุนจากต่างชาติ ด้วยการออกวีซ่าประเภทพิเศษ เพื่อให้ต่างชาติที่ประสงค์จะเดินทางมาพำนักระยะยาว (Long Stay) ภายในประเทศไทย คาดว่าจะดำเนินการได้ภายในเดือน ต.ค. โดยการเข้าประเทศจะอยู่ภายใต้มาตรฐานเดียวกับคนไทยจากต่างประเทศที่เดินทางกลับเข้าไทย โดยเชื่อว่านักท่องเที่ยวประเภทนี้เป็นนักท่องเที่ยวที่มีคุณภาพที่จะทำให้ไทยสามารถดึงเม็ดเงินจากภาคการท่องเที่ยวกลับเข้ามาได้แม้จะมีจำนวนนักท่องเที่ยวไม่มากเหมือนเดิมที่เคยอยู่ระดับ 30-40 ล้านคน
นอกจากนี้ รัฐบาลยังเตรียมดึงดูดเรื่องการลงทุนจากต่างชาติ  หลังเห็นโอกาสมากขึ้นเพราะไทยมีจุดเด่นเรื่องของอุตสาหกรรมอาหาร อุตสาหกรรมแปรรูปอาหาร รวมถึงมีการส่งเสริมพื้นที่ระเบียงเศรษฐกิจพิเศษภาคตะวันออก (EEC) ด้วย ขณะที่ปัจจุบันผู้ประกอบการรายใหญ่ระดับโลกเริ่มเปลี่ยนแนวคิดไม่ได้ปักหลักฐานผลิตเพียงที่เดียว มาเป็นการกระจายฐานผลิตในหลายประเทศเพื่อลดความเสี่ยงเรื่องปัญหาซัพพลายเชน
     “ขึ้นกับการควบคุมการระบาดของเราด้วย การฟื้นฟูเศรษฐกิจและการป้องกันโรคระบาดไปด้วยกัน ถ้าเราควบคุมได้ดีและค่อย ๆ เปิดประเทศก็มีโอกาสเป็น V-Shape  ได้ คล้าย ๆ สัญลักษณ์ไนกี้  ถ้าเราควบคุมการระบาดได้ดี หน้าที่นี้ไม่ใช่รัฐบาลฝ่ายเดียว แต่เป็นเรื่องที่ทุกภาคส่วนและประชาชนต้องร่วมมือกันด้วย”นายสุพัฒนพงษ์ กล่าว
นายสุพัฒนพงษ์ ซึ่งเพิ่งเข้ามารับตำแหน่งรองนายกรัฐมนตรีและรมว.พลังงาน เป็นเวลากว่า 1 เดือน แสดงความเห็นถึงการทำงานกับพรรคร่วมรัฐบาลว่า ไม่กังวลเรื่องการทำงานและสภาพการเมืองที่เป็นอยู่ในปัจจุบัน เพราะตราบใดที่ยังคงมีรัฐบาล และการผ่านร่างพ.ร.บ.งบประมาณรายจ่ายประจำปีงบประมาณต่าง ๆ ยังเป็นไปตามกำหนดการ
ส่วนการหาผู้เข้ามาดำรงตำแหน่ง รมว.คลังนั้น ขณะนี้นายกรัฐมนตรีก็มีรายชื่อในใจแล้ว และก็มีผู้พร้อมที่จะเข้ามาร่วมทำหน้าที่ในคณะรัฐบาล คาดว่าจะมีความชัดเจนในเดือนต.ค.นี้ แต่ในส่วนของการเมืองนอกสภาฯ ขณะนี้ยังมองว่าไม่ได้น่ากังวลเพราะเป็นการแสดงออกทางความคิดของคนรุ่นใหม่ แต่การดำเนินการใด ๆ ควรต้องอยู่ภายใต้กรอบของกฎหมาย